b'\n_START_ARTICLE_\nVelkojansuoja\n_START_PARAGRAPH_\nVelkojansuoja on varallisuusoikeuden haltijan turva ulosmittaus- ja konkurssivelkojia vastaan silloin, kun haltijan oikeusperuste on syntynyt ennen ulosmittauksen toimittamista tai konkurssin alkamista. My\xc3\xb6hempi velkojataho voi olla esimerkiksi sopimuskumppani tai esineen haltija. Velkojansuojaa koskevia kysymyksi\xc3\xa4 joudutaan ratkomaan muun muassa pohdittaessa vuokrasopimuksen tai panttaussopimuksen sitovuutta omistajan konkurssissa, joka on alkanut sopimuksen p\xc3\xa4\xc3\xa4ttymisen j\xc3\xa4lkeen. Myyj\xc3\xa4n velkojansuoja tulee kyseeseen silloin, kun ratkotaan omistuksenpid\xc3\xa4tysehdon sitovuutta ostajan konkurssissa, joka on alkanut kaupan p\xc3\xa4\xc3\xa4ttymisen j\xc3\xa4lkeen. Velkojansuoja ulosmittausvelkojia vastaan tarkoittaa haltijan varallisuusoikeuden pysymist\xc3\xa4 voimassa ulosmittausmenettelyss\xc3\xa4, ellei vakuusvelkojilla ole kumoavaa oikeutta. Vastaava tilanne on suoja konkurssivelkojia vastaan._NEWLINE_Velkojansuojan saaminen edellytt\xc3\xa4\xc3\xa4 yleens\xc3\xa4 sit\xc3\xa4, ett\xc3\xa4 oikeuden kohde on yksil\xc3\xb6ity. Useimmiten tarvitaan my\xc3\xb6s jokin julkisuutta tuottava toimi. Sellaisia ovat kirjaaminen eli kiinnitys tai rekister\xc3\xb6inti sek\xc3\xa4 hallinnan siirto ja siirtoilmoitus. Velkojansuojan l\xc3\xa4hik\xc3\xa4site on vaihdantasuoja. Molempien alat ovat osittain yhtenev\xc3\xa4isi\xc3\xa4.'